
RAPORT 
asupra propunerii legislative privind promovarea investiţiilor în exploataţiile agricole

mici şi mijlocii
(Plx. 384/2014)

În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă privind promovarea investiţiilor în exploataţiile agricole mici şi mijlocii  , transmis cu adresa nr. Plx. 384/2014  din 2 septembrie 2014 şi înregistrată sub nr.4c-4/362/03.09.2014.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa  din 24 iunie 2014, cu respectarea prevederilor articolului 76 alineatul (2) din Constituţia României, republicată.
La întocmirea raportului, Comisia a avut în vedere avizul favorabil al Consiliul Legislativ (nr. 331/31.03.2014),  avizul negativ  al Comisiei pentru buget, finanţe şi bănci (nr. 4c-2/442/18.09.2014) şi punctul de vedere negativ al Guvernului (nr. 1259/27.06.2014).
Propunerea legislativă are ca obiect de reglementare stabilirea cadrului legal pentru promovarea investiţiilor în agricultură prin facilitarea accesului la construirea şi/sau extinderea/modernizarea exploataţiilor agricole mici şi mijlocii cu o suprafaţă de teren de până la 50 ha, în condiţiile contractării de credite garantate de stat.
În conformitate cu prevederile art. 61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă mai sus menţionată în şedinţa din 9 februarie 2016. La lucrările Comisiei şi-au înregistrat prezenţa un număr de 33 deputaţi, din totalul de 35 de membri.
La dezbaterea propunerii legislative a participat ca invitat, în conformitate cu prevederile art. 55 din Regulamentul Camerei Deputaţilor, republicat, domnul Daniel Botănoiu,  secretar de stat în Ministerul Agriculturii şi Dezvoltării Rurale.
În urma examinării propunerii legislative şi a opiniilor exprimate de către membrii comisiei, s-a hotărât,cu unanimitate de voturi, să se supună plenului Camerei Deputaţilor respingerea propunerii legislative privind promovarea investiţiilor în exploataţiile agricole mici şi mijlocii din următoarele motive:

- nu este specificat clar dacă creditele garantate de stat completază finanţările nerambursabile obţinute în cadrul măsurilor şi programelor naţionale de dezvoltare rurală.
- iniţierea unui astfel de proiect necesită analizarea şi negocierea cu  Fondul Monetar Internaţional şi Comisia Europeană, astfel încât garanţiile care ar putea fi acordate în cadrul acestuia să fie incluse în plafonul anual de garanţii agreat cu instituţiile menţionate.
În raport de obiectul şi conţinutul reglementării, proiectul de lege,  face parte din categoria legilor ordinare.
PREŞEDINTE, 

                SECRETAR, 
      Nini SĂPUNARU                          Costel ŞOPTICĂ

                   
Întocmit:  Consilier dr.  Gabriela Ciurea

